Zagreb, 16. studenoga 2018.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu dužnosnika Franje Bukala, općinskog načelnika Općine Orehovica**, pokrenutog Odlukom Povjerenstva broj: 711-I-1192-P-211-17/18-06-17 od 15. lipnja 2018.g., na 28. sjednici, održanoj 16. studenoga 2018.g., donosi sljedeću:

**ODLUKU**

**Dužnosnik Franjo Bukal, općinski načelnik Općine Orehovica, donošenjem Odluke o programima i projektima od 9. ožujka 2017.g. te potpisivanjem Ugovora o izravnoj dodjeli financijskih sredstava udrugama/organizacijama civilnog društva za programe i projekte od interesa za Općinu Orehovica u 2017.g. od 27. ožujka 2017.g., kojima je udruzi Lovačko društvo „Prepelica“ Mala Subotica, u kojoj obavlja funkciju predsjednika, dodijelio iznos od 6.000,00 kn, postupio je suprotno načelu očuvanja vlastite vjerodostojnost i nepristranosti propisanom člankom 5. stavkom 1. ZSSI-a.**

Obrazloženje

Povjerenstvo je na 14. sjednici, održanoj 15. lipnja 2018.g. pokrenulo postupak za odlučivanje o sukobu interesa protiv dužnosnikaFranje Bukala, općinskog načelnika Općine Orehovica, zbog moguće povrede načela djelovanja propisanih člankom 5. stavkom 1. ZSSI-a, koja proizlazi iz donošenja odluka o isplati sredstava od strane Općine Orehovica Lovačkom društvu „Prepelica“ Mala Subotica, u kojem obavlja funkciju predsjednika udruge, u 2014.g. u iznosu od 2.000,00 kn i u 2015.g. u iznosu od 1.500,00 kn te donošenja Odluke o programima i projektima kojima su odobrena financijska sredstva za 2017.g. od 9. ožujka 2017.g. i potpisivanja Ugovora o izravnoj dodjeli financijskih sredstava 27. ožujka 2017.g. kojima je Općina Orehovica istoj udruzi dodijelila sredstva u iznosu od 6.000,00 kn za namjenu izrade nadstrešnice, čime je mogao narušiti vlastitu vjerodostojnost i nepristranost.

Odlukom o pokretanju postupka dužnosnik je pozvan da u roku od 15 dana od dana primitka odluke dostavi Povjerenstvu očitovanje na razloge pokretanja postupka kao i na ostale navode iz obrazloženja odluke. Dužnosnik je u otvorenom roku podnio očitovanje u kojem u bitnome navodi da u razdoblju 2014.g. -2015.g. nije obavljao funkciju predsjednika Lovačkog društva „Prepelica“ Mala Subotica te da je u obnašanju dužnosti općinskog načelnika Općine Orehovica donio odluku o dodjeli novčanih sredstava navedenoj udruzi iz razloga što udruga djeluje na području dviju jedinica lokalne samouprave, Općine Mala Subotica i Općine Orehovice, koje su do razdvajanja činile jednu jedinicu lokalne samouprave, Općinu Mala Subotica. Dužnosnik nadalje navodi da ista udruga gospodari lovištem od 5.000 hektara zemljišta (lovišta), članovi su lovci koji imaju prijavljeno prebivalište na području obje Općine, zajedno sa pripadajućim naseljima, i iznosi da su iz navedenih razloga sredstva dodijeljena udruzi sa sjedištem na području druge općine obrazlažući da je posebno imenovano povjerenstva utvrdilo da su ispunjeni svi uvjeti za dodjelu sredstava. Iznosi da su ga dana 8. svibnja 2016.g. članovi Skupštine udruge Lovačko društvo „Prepelica“ Mala Subotica imenovali za predsjednika te je tom prilikom izabran i Izvršni odbor od 8 članova koji je donio smjernice razvitka udruge sa planom rada i investicijskim planom kao i da udruga nije imala dostatna financijska sredstva za izradu nadstrešnice za drva, bojanje zidova i uređenje fasade na lovačkom domu, zbog čega je aplicirala za sredstva obje Općine kako bi se ostvarili doneseni planovi i omogućilo upravljanje po načelu dobrog gospodara.

Dužnosnik navodi kako smatra da nije povrijedio članak 5. stavak 1. ZSSI-a jer je donio odluku nakon raspisanog natječaja i sukladnu zakonu postupajući časno, pošteno, savjesno, odgovorno i nepristrano te tvrdi da je tijekom proteklih 17 godina, koliko obnaša dužnost općinskog načelnika Općine Orehovica, istu dužnost obnašao transparento i vjerodostojno u odnosu spram građana Općine Orehovica. Navodi također da je u postupanju prema državnim i županijskim institucijama bio transparentan, pri čemu se pojedinci koji su upravljali navedenom udrugom nisu rukovodili njezinim interesima u pravcu razvika udruge te da navedeni pojedinci ne mogu prihvatiti da se uz pridržavanje svih propisa volonterski može uspješno voditi neprofitna udruga uz istodobno obnašanje navedene dužnosti općinskog načelnika.

Očitovanju dužnosnika prileži popis članova udruge Lovačko društvo „Prepelica“ Mala Subotica koji sadrži podatke o imenima i prezimenima članova te njihovim adresama prebivališta, a iz kojeg proizlazi da najviše članova ima prebivalište na području Općine Orehovice i Općine Mala Subotica.

Na zahtjev Povjerenstva, Općina Orehovica očitovala se dopisom, klasa: 008-02/17-01/03, urbroj: 2109/22-02-18-08 od 16. listopada 2018.g. u kojem se navodi da Općina Orehovica kontinuirano dodjeljuje sredstva udrugama koja nemaju sjedište na područje te Općine, ali imaju članove s njezina područja kao i programe i projekte kojima se ispunjavaju ciljevi i prioriteti usmjereni potrebama članova tih udruga ili ako je aktivnost takvih udruga usmjerena prema ciljevima i prioritetima zajedničkima s Općinom Orehovica. Navedeno se prvenstveno provodi nakon donošenja Zakona o udrugama te Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15.). Iznose se podatci da je Općine Orehovica od 2013.g. do danas odobrila sredstva udrugama koje nemaju sjedište na području Općine, kako slijedi: u 2013.g. za 8 navedenih udruga u iznosu od 15.042,50 kn, u 2014.g. za 4 navedenih udruga u iznosu od 4.842,50 kn, u 2015.g. za 6 navedenih udruga u iznosu od 10.423,06 kn, u 2016.g. za 4 navedenih udruga u iznosu od 10.366,30 kn, u 2017.g. za 8 navedenih udruga u iznosu od 17.185,00 kn te u 2018.g. za 8 navedenih udruga u iznosu od 15.880,00 kn.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu tog Zakona, stoga je i dužnosnik Franjo Bukal povodom obnašanja dužnosti općinskog načelnika Općine Orehovica obvezan postupati sukladno odredbama ZSSI-a.

Na zahtjev Povjerenstva, Općina Orehovica očitovala se dopisima, klasa: 008-02/17-01/03, urbroj: 2109/22-02-17 od 10. svibnja 2017.g, i klasa: 008-02/17-01/03, urbroj: 2109/22-02-17-04 od 25. listopada 2017.g. na okolnosti dodjele sredstava Općine Orehovica udruzi Lovačko društvo „Prepelica“ Mala Subotica. U dopisima se navodi da je na 19. sjednici Općinskog vijeća Općine Orehovica 1. prosinca 2017.g. donesen Plan proračuna Općine Orehovica za 2017.g. te Program financiranja javnih potreba u kulturi i športu kojima je predviđeno sufinanciranje projekata i programa udruga od interesa za Općinu Orehovica u ukupnom iznosu od 49.685,00 kn. Navodi se da je na istoj sjednici na temelju članka 32. stavaka 1., 3. i 4. Zakona o udrugama („Narodne novine“ broj 74/14.) te članka 3. stavka 2. Uredbe o kriterijima, mjerilima i postupcima financiranja programa i projekata od interesa za opće dobro koje provode udruge Općinsko vijeća Općine Orehovica donijelo Odluku o kriterijima za dodjelu financijskih sredstava programima i projektima od interesa za Općinu Orehovica. Općina Orehovica potom je raspisala javni poziv korisnicima proračuna Općine Orehovica za dostavu prijava za financiranje potpore projektima i programima u 2017.g., a ukupno planirana vrijednost iznosi 49.685,00 kn. Najmanji iznos koji se mogao prijaviti i ugovoriti po pojedinačnom projektu bio je 1.000,00 kn, najveći iznos bio je 12.000,00 kn, a na navedeni Javni poziv pristiglo je 11 programa/projekata 11 udruga civilnog društva, među kojima je bila i prijava Lovačkog društva „Prepelica“ Mala Subotica.

Nakon prikupljenih prijava povjerenstvo od tri člana sastavilo je zapisnik o pregledu i ocjeni prijava kojim je izvršen pregled, ocjena i rangiranje prijava. Napominje se da je općinski načelnik na temelju tog zapisnika dana 9. ožujka 2017.g. donio odluku o programima i projektima kojima su odobrena financijska sredstva čime je rasporedio planiranih 49.685,00 kn prema rangiranim prijavama te je ista odluka objavljena na internetskim stranicama Općine Orehovica. Među odobrenim programima u iznosu od 6.000,00 kn bio je i program „Izrada nadstrešnice za drva i alat, bojanje zidova, te uređenje fasade na lovačkom domu“ koju je prijavilo Lovačko društvo „Prepelica“ Mala Subotica te je dana 27. ožujka 2017.g. s navedenim Lovačkim društvom sklopljen Ugovor o sufinanciranju, a dana 6. travnja 2016.g. isplaćen je navedeni iznos. Također se navodi da je Lovačkom društvu „Prepelica“ Mala Subotica isplaćen iznos od 1.000,00 kn i dana 24. rujna 2014.g. kao i dana 30. prosinca 2014.g. te je dana 30. rujna 2015.g. isplaćen iznos od 1.500,00 kn, kada je predmetnoj udruzi iznos isplaćen posljednji puta na temelju dostavljenih planova rada. Lovačko društvo je za sve navedene isplate Općini Orehovica uredno je dostavljalo izvješća o trošenju sredstava.

Iz očitovanju priložene Kartice konta Glavne knjige Općine Orehovica proizlazi je da je Lovačkom društvu „Prepelica“ Mala Subotica u 2014.g. isplaćen ukupan iznos od 2.000,00 kn, u 2015.g. ukupan iznos od 1.500,00 kn te u 2017.g. ukupan iznos od 6.000,00 kn.

Očitovanju prileži i dokumentacija Lovačkog društva „Prepelica“ Mala Subotica iz 2013.g. upućena Općini Orehovica od strane korisnika Proračuna Općine Orehovica zajedno s planom rada istog Lovačkog društva za 2014.g., iz Bruto bilance Lovačkog društva za 2014.g., proizlazi kako je udruga s naslova prihodi od donacija iz proračuna u 2014.g. primila iznos od 4.000,00 kn, što proizlazi i iz dokumenta Promet analitičkih kartica konta za 2014.g. i Izvještaja o prihodima i rashodima neprofitnih organizacija za 2014.g. U Izvješću o utrošenim sredstvima koje je podneseno Općini Orehovica proizlazi da je navedeno Lovačko društvo u 2015.g. iz Proračuna Općine primilo iznos do 1.500,00 kn. Svu navedenu dokumentaciju udruge upućivanu Općini Orehovica u 2014. i 2015.g. potpisivao je Josip Katanović, predsjednik udruge u razdoblju 2013.g. – 2015.g.

Prema članku 2. Odluke o kriterijima za dodjelu financijskih sredstava programima i projektima od interesa za Općinu Orehovica Općina Orehovica u svom Proračunu osigurava sredstva za sufinanciranje programa i projekata udruga koje obavljaju djelatnost od interesa za Općinu Orehovica. Člankom 3. navedene Odluke propisani su uvjeti koje moraju ispunjavati udruge, a prema kojima udruga mora imati registrirano područje djelatnosti i djelovanja u Općini Orehovica, ostvarivati programe ili projekte kojima se zadovoljavaju javne potrebe i interesi Općine Orehovica, ispunjavati sve obveze propisane Zakonom o udrugama, ostvarivati humanitarne programe od interesa za Općinu Orehovica, odnosno programe ili projekte koji doprinose razvitku i općem napretku Općine Orehovica, njegovoj pozitivnoj promociji, pozitivnoj medijskoj vidljivosti, te povećanju njezinog položaja i ugleda, imati registriranu djelatnost za koju se projektom ili programom javljaju za sufinanciranje putem javnog poziva ili natječaja, da su u slučaju već dobivenih financijskih sredstava iz Proračuna Općine Orehovica opravdale njihovo trošenje te da imaju podmirene sve obveze prema Državnom proračunu, te Proračunu Općine Orehovica i Međimurske županije.

Prema članku 4. Odluke sredstva iz Proračunu Općine Orehovica ne mogu se koristiti za financiranje materijalnih prava članova udruga, dok se prema članku 8. javni poziv ili natječaj obvezno objavljuje na internetskim stranicama Općine te po potrebi u lokalnim sredstvima javnog priopćavanja te općinski načelnik imenuje posebno stručno povjerenstvo koje pregledava, ocjenjuje i predlaže programe i projekte za sufinanciranje iz općinskog proračuna. Člankom 10. Odluke propisano je da nadzor nad namjenskim korištenjem sredstava obavlja Jedinstveni upravni odjel Općine Orehovica.

U Javnom pozivu korisnicima Proračuna Općine Orehovica za dostavu prijava za financijske potpore projektima i programima za 2017.g. od 23. siječnja 2017.g. navodi se da je predmet Javnog poziva prikupljanje pisanih prijedloga programa i projekata svih korisnika Proračuna Općine Orehovica iz područja društvenih djelatnosti za financiranje iz Proračuna Općine Orehovica s ukupno planiranim sredstvima u visini od 49.685,00 kn, najmanjim ugovorenim iznosom po projektu od 1.000,00 kn te najviše ugovorenim iznosom po projektu od 12.000,00 kn, među kojima se pod korisnicima Proračuna navode i sportski klubovi i udruženja. Rok za podnošenje prijava bio je 30 dana od dana objave 23. siječnja 2017.g. i zaključno s 23. veljače 2017.g.

Udruga Lovačko društvo „Prepelica“ Mala Subotica podnijela je Općini Orehovica popunjeni obrazac prijave za projekt „Izrada nadstrešnice za drva i alat, bojanje zidova, te uređenje fasade na lovačkom domu“ koju je potpisao Franjo Bukal kao predsjednik udruge i voditelj projekta. Potraživani iznos za navedene troškove prema prijavi iznosio je 7.000,00 kn.

Iz Zapisnika o pregledu i ocjeni ponuda od 8. ožujka 2017.g. koji je sastavilo posebno imenovano stručno povjerenstvo od tri člana, a među kojima nije bio dužnosnik Franjo Bukal, proizlazi da je zaprimljeno 11 pravodobnih prijava, pri čemu je prijava Lovačkog društva „Prepelica“ Mala Subotica rangirana kao 4. prijava prema kvaliteti i iznosu traženih sredstava te je stručno povjerenstvo predložilo općinskom načelniku donošenje odluke o odobrenim programima i projektima prema rangiranim prijavama. Zapisnikom povjerenstvo nije navelo iznos sredstava koji se predlaže odobriti, već se poziva na ukupna sredstva za program te na iznos traženih sredstava. Za udrugu Lovačko društvo „Prepelica“ Mala Subotica navodi se da od Općina traži sufinanciranje u visini do 7.000,00 kn od ukupno predviđenih 10.000,00 kn za provedbu programa izrade nadstrešnice za drva i alat, bojanje zidova te uređenje fasade na lovačkom domu.

Dužnosnik Franjo Bukal kao općinski načelnik donio je dana 9. ožujka 2017.g. Odluku o programima i projektima kojima su odobrena financijska sredstva za 2017.g. kojom se Lovačkom društvu „Prepelica“ Mala Subotica odobrava iznos od 6.000,00 kn za navedenu namjenu izrade nadstrešnice.

Dana 27. ožujka 2017.g. sklopljen je između Općine Orehovica, kao davatelja, zastupane po dužnosniku Franji Bukalu, općinskom načelniku te Lovačkog društva „Prepelica“ Mala Subotica, kao korisnika, zastupane po predsjedniku udruge Franji Bukalu, Ugovor o izravnoj dodjeli financijskih sredstava udrugama/organizacijama civilnog društva za programe i projekte od interesa za Općinu Orehovica u 2017.g. kojim se davatelj obvezuje financirati aktivnost izrade nadstrešnice u iznosu od 6.000,00 kn, s time da se 50% sredstava isplaćuje na račun korisnika najkasnije do 30. lipnja 2017.g., a drugi dio na njegov račun najkasnije do 31. prosinca 2017.g. Korisnik se Ugovorom obvezao Općini Orehovica dostaviti Izvješće o provedenoj aktivnosti koje treba sadržavati opisno izvješće i financijsko izvješće.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Uvidom u Registar dužnosnika koji ustrojava i vodi Povjerenstvo utvrđeno je da dužnosnik Franjo Bukal obnaša dužnost općinskog načelnika Općine Orehovica u mandatu 2017.g. – 2021.g. te da je navedenu dužnost obnašao i u mandatu 2013.g. – 2017.g.

Uvidom u Registar udruga pri Ministarstvu uprave utvrđeno je da je pod registarskim brojem 20000194 upisana udruga Lovačko društvo „Prepelica“ Mala Subotica, Čakovečka 73, Palovec, 40 321 Mala Subotica te da funkciju predsjednika obavlja Franjo Bukal. Usporedbom podataka o OIB-u iz podnesenog izvješća o imovinskom stanju i podataka o OIB-u iz navedenog Registra udruga utvrđeno je da dužnosnik Franjo Bukal obavlja funkciju predsjednika iste udruge u mandatu od 8. svibnja 2016.g. do 8. svibnja 2020.g.

Iz prikupljene dokumentacije utvrđeno je da je Općina Orehovica u 2014.g. i 2015.g. isplaćivala udruzi Lovačko društvo „Prepelica“ Mala Subotica sredstva iz svojeg Proračuna bez provođenja natječaja na temelju dokumentacije udruge koju je potpisivao tadašnji predsjednik Josip Katanović te da u 2016.g. sredstva toj udruzi nisu bila isplaćena. Nakon donošenja Uredbe o kriterijima, mjerilima i postupcima financiranja programa i projekata od interesa za opće dobro koje provode udruge Općinsko vijeća Općine Orehovica donijelo je dana 1. prosinca 2016.g. Odluku o kriterijima za dodjelu financijskih sredstava programima i projektima od interesa za Općinu Orehovica na temelju koje objavljen javni poziv za dostavu prijava za financijske potpore u 2017.g. Posebno tročlano povjerenstvo imenovano od strane dužnosnika zaduženo za pregled i ocjenu prijava po javnom pozivu dana 8. ožujka 2017.g. utvrdilo je primitak 11 potpunih i pravodobnih prijava te je potom iste prijave rangiralo, od čega je prijava udruge Lovačko društvo „Prepelica“ Mala Subotica za traženi iznos od 7.000,00 kn rangirana kao 4.

Dužnosnik Franjo Bukal je u svojstvu općinskog načelnika donio odluku kojom se toj udruzi, kao 4. rangiranoj, dodjeljuje iznos od 6.000,00 kn te se odobravaju sredstva za 11 uredno zaprimljenih prijava, a potom je sklopljen ugovor o izravnoj dodjeli financijskih sredstava između Općine Orehovica i navedene udruge dana 27. ožujka 2017.g. kojom se udruzi daju sredstva u visini od 6.000,00 kn, a koji je ugovor dužnosnik potpisao u ime Općine Orehovica, kao općinski načelnik, s jedne strane, te u ime udruge Lovačko društvo „Prepelica“ Mala Subotica, kao predsjednik udruge, s druge strane. Također, cjelokupni postupak dodjele sredstava u 2017.g. proveden je na temelju zahtjeva i dokumentacije udruge koju je potpisao dužnosnik Franjo Bukal u svojstvu predsjednika i zakonskog zastupnika iste udruge te osobe voditelja projekta za čije se financiranje traže sredstva od Općine Orehovica.

Povjerenstvo u konkretnome slučaju nije ocjenjivalo opravdanost dodjele sredstava udruzi niti je ocjenjivalo je li program/projekt za koji je dobila sredstva od općeg interesa za Općinu Orehovica odnosno je li i u kojoj mjeri predstavlja doprinos građanima Općine. U kontekstu okolnosti da navedena udruga, koja doduše nema središte na području Općine Orehovica, djeluje na područje te Općine te da među svojim članovima ima mnogobrojne fizičke osobe s prebivalištem na području Općine Orehovica, kao i okolnosti da iz očitovanja Općine Orehovica proizlazi kako Općina od 2013.g. u kontinuitetu odobrava sredstva udrugama koje također nemaju sjedište na područje Općine Orehovica prema kriterijima navedenima u očitovanju, proizlazi da je dodjela sredstava udrugama koje nemaju sjedište na području Općine Orehovica bila uobičajena praksa i prije dužnosnikova stupanja na dužnost.

Obzirom da dužnosnik obavlja funkciju predsjednika udruge Lovačko društvo „Prepelica“ Mala Subotica, opravdano se može smatrati da je navedena udruga s dužnosnikom Franjom Bukalom interesno povezna pravna osoba. U postupku odobravanja sredstava Općine Orehovica u kojoj dužnosnik obnaša dužnost općinskog načelnika odnosno čelnika izvršne vlasti udruzi čiji je istodobno predsjednik u javnosti može nastati vanjski dojam pristranosti i nevjerodostojnosti u obnašanju javne dužnosti prilikom donošenja takve Odluke, iako u konkretnoj situaciji dužnosnik nije donosio vlastitu diskrecijsku odluku, već je po provedenom postupku ocjene prijava i dokumentacije od strane posebno zaduženog tročlanog povjerenstva nakon objavljenog Javnog poziva, donio odluku kojom se sredstva odobravaju udruzi koja je s njim interesno povezana.

Stoga imajući u vidu da donošenjem navedene odluke i potpisivanjem ugovor o dodjeli financijskih sredstava može nastati vanjska percepciju da dužnosnik iste dokumente donosi i potpisuje zbog povezanosti s navedenom udrugom, dužnosnik je trebao predvidjeti negativnu vanjsku percepciju povezanu s donošenjem istih odluka pa i zatražiti davanje mišljenje Povjerenstva iz članka 6. ZSSI-a kako postupiti u dvojbenoj situaciji, a prije svega trebao se izuzeti od postupanja i donošenja odluke te ovlastiti svojeg zamjenika da odluči o dodjeli sredstava po provedenom javnom postupku. Tijekom postupka utvrđeno je da je dužnosnik donio odluku i potpisao ugovor o dodjeli sredstava udruzi u kojoj obavlja funkciju predsjednika, iz čega proizlazi kako nije poduzeo sve radnje u svrhu očuvanja vjerodostojnosti i nepristranosti. Kada bi dužnosnik donio diskrecijsku odluku o dodjelu sredstava navedenoj udruzi bez prethodnog prijedloga stručnog povjerenstva, tada bi se radilo o povredi članka 7. stavka 1. podstavka c) ZSSI odnosno o zlouporabi posebnih prava dužnosnika koja proizlaze iz obnašanja dužnosti.

Slijedom navedenog, dužnosnik Franjo Bukal, općinski načelnik Općine Orehovica je donošenjem Odluke o programima i projektima kojima su odobrena financijska sredstva za 2017.g. od 9. ožujka 2017.g. kojom se udruzi Lovačko društvo „Prepelica“ Mala Subotica dodjeljuje iznos od 6.000,00 kn, i to na temelju prijave i dokumentacije koju je osobno potpisao dužnosnik u svojstvu predsjednika te udruge, te potpisivanjem Ugovora o izravnoj dodjeli financijskih sredstava udrugama/organizacijama civilnog društva za programe i projekte od interesa za Općinu Orehovica u 2017.g. kojeg je dana 27. ožujka 2017.g. potpisao kao zakonski zastupnik davatelja potpore Općine Orehovica te istodobno i kao zakonski zastupnik korisnika, iste udruge, a na temelju kojeg se navedenoj udruzi dodjeljuje iznos od 6.000,00 kn, narušio vlastitu vjerodostojnost i nepristranost, iz čega proizlazi povreda načela djelovanja propisanih člankom 5. stavkom 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu načela obnašanja javnih dužnosti propisanih člankom 5. ZSSI-a, navedeni Zakon nije propisao mogućnost izricanja sankcije.

Slijedom svega navedenog, odlučeno je kao u izreci ove Odluke.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Franjo Bukal, elektronička dostava
2. Objava na internetskim stranica Povjerenstva
3. Pismohrana